Espen Nakstad, fungerende assisterende direktør i Helsedirektoratet Foto: Ørn E. Borgen

Helsedirektoratet: – Munnbind kan absolutt ha noe for seg

Helsedirektoratet sier munnbind kan være positivt i byer og hvor folk er tett på hverandre og at FHI nå ser på det smitteverntekniske rundt dette.

Oppdatert 16. april

Assisterende helsedirektør Espen Rostrup Nakstad sier til NRK «Alltid nyheter» tidlig torsdag morgen at Folkehelseinstituttet nå ser på bruk av munnbind også for vanlige folk når de beveger seg rundt i samfunnet.

– Nå sitter i hvert fall Folkehelseinstituttet og ser på det smitteverntekniske rundt dette her og hvor godt man tror det fungerer i praksis. Men vi har også fått med oss at man i store deler av verden i lang tid har brukt munnbind der hvor folk er tett på hverandre og særlig da i byer og områder hvor det er mye smitte. Og da kan det absolutt ha noe for seg, sier fungerende assisterende helsedirektør Espen Rostrup Nakstad til NRK.

Han sier munnbind virker absolutt best på de som er syke selv.

– Da forhindrer det i veldig stor grad spredning av dråper og smitte. Og for alle andre så er det jo kanskje en ekstra beskyttelse hvis man sitter tett på andre, sier Nakstad.

SE OGSÅ: OL-gullvinner i seiling Iker Martínez bestemte seg for å bidra til å hjelpe det spanske helsevesenet under corona-krisen i Spania.

Også selvlagede munnbind har effekt

I følge helsetoppen går det an å lage munnbind selv ved å bruke ulike tøysoffer, men da får man ikke den samme effekten som man gjør ved kirurgiske munnbind.

– Og det er litt usikkert hvor god effekten er, men den er over femti prosent i hvert fall har jeg lest meg til. Så er det dette praktiske med å få tak i kirurgiske munnbind som er en stor utfordring i mange land, sier Nakstad.

Tidligere denne måneden sa forsker i resistens- og infeksjonsforebygging hos FHI, Petter Elstrøm, at munnbind har en god effekt der forekomsten i befolkningen er høy, samtidig som folketettheten er høy.

– Det er annerledes på T-banen i Shanghai enn T-banen i Oslo, sa forskeren.

Det europeiske smittevernbyrået har nettopp kommet med en ny rapport om offentlig bruk av munnbind.

SE OGSÅ: Forsker på immunologi og vaksineutvikling, Gunnveig Grødeland, forklarer hvorfor en vaksine mot coronaviruset ikke vil bli lansert med det første.

Det var Aftenposten som først omtalte saken.

Bakgrunnen for rapporten fra Det europeiske smittevernbyrået (ECDC), er styrket bevis for at også personer med milde eller ingen symptomer, bidrar til smittespredning.

I tillegg blir munnbind koblet til lavere smitterisiko under SARS-epidemien i 2003.

Rapporten er rettet mot helsemyndighetene i EU- og EØS-land.

ECDC mener bruk kan være nødvendig i følgende situasjoner:

Når man oppholder seg på folksomme, trange plasser, som butikker eller kjøpesentre

På offentlig transport

På arbeidsplasser eller i yrker som krever at man er fysisk nær andre mennesker, for eksempel politi

Det understrekes samtidig at bruk av munnbind ikke kan erstatte allerede eksisterende smitteverntiltak. Det er heller ikke klart hvor stor effekt ikke-medisinske munnbind har.

VG skrev først at dette var en anbefaling fra ECDC, men det er en teknisk rapport om fordelene og ulempene ved bruk av munnbind.

ROMANIA: Eldre personer med munnbind venter i kø for å handle utenfor en butikk i Bucuresti. Foto: Vadim Ghirda / AP

les også Eksperter: Dette vet vi om bruk av munnbind

Må prioritere helsepersonell

ECDC er også tydelige på at en eventuell anbefaling må veies opp mot hvert lands tilgang på medisinske munnbind. Helsepersonell har førsteprioritet.

I land med lav beholdning, anbefales hjemmelagde, ikke-medisinske munnbind.

Smittevernbyrået peker samtidig på at munnbindet i seg selv kan øke smitterisikoen.

Det er fordi man gjerne tar seg oftere til ansiktet, og fordi potensiell dråpesmitte kan overføres når man tar det av.

Derfor mener ECDC en eventuell anbefaling forutsetter informasjonskampanjer om riktig bruk.

les også Hjemmelagde munnbind: Jeg beskytter deg, du beskytter meg

FHI: Vurderer rådene kontinuerlig

Så langt har Folkehelseinstituttet ikke ansett det som hensiktsmessig med en slik anbefaling i Norge.

Unntaket gjelder for helsevesenet.

Nå sier avdelingsdirektør Line Vold i FHI til VG at de holder på med å gjøre en ny vurdering rundt bruk av munnbind.

– Vi går kontinuerlig gjennom våre råd, for å sørge for at de til enhver tid er basert på et oppdatert kunnskapsgrunnlag, sier hun.

Vold peker samtidig på at det er usikkerhet rundt hvor stor nytte munnbind har for å begrense smitte utenfor helsetjenesten.

– Det finnes ikke godt kunnskapsgrunnlag for å si at det faktisk beskytter mot covid-19 utenfor helsetjenesten. Det har god dokumentert effekt i helsetjenesten, men her er det snakk om utenfor, noe som må veies opp mot tilgang til utstyr og potensielle negative konsekvenser, sier hun.

SE OGSÅ: Anette Manskow Thorstensen fikk 300 munnbind fra Kina. De bestemte hun seg for å donere til test-stasjonen for corona i Fredrikstad.

Kan gi falsk trygghet

På spørsmål om hva FHI mener om bruk av ikke-medisinske munnbind, svarer avdelingsdirektøren:

– Det vil i tilfelle ha en litt ulik målgruppe. De medisinske munnbindene har gått gjennom kvalitetskontroll og skal ha dokumentert effekt. Det lages andre typer som gir mindre grad av beskyttelse, og det er ulike grader av hvor effektive de er, sier hun.

– Hvilke negative konsekvenser mener dere taler mot en anbefaling?

– Vi etterstreber at rådene skal ha best mulig kunnskapsgrunnlag. Så er det noen som hevder at man kan få falsk trygghet, hvis man ikke bruker det på riktig måte, og at det kan påvirke etterlevelse av andre dokumentert effektive råd.

– Ved en eventuell anbefaling, er dere redde for at folk kan oppfatte det som et signal om at det ikke er like nødvendig å for eksempel holde avstand?

– Det tror jeg vi skal vente med å svare på til vurderingen kommer, sier Vold.

Hun kan ikke svare på når FHI kommer med den nye vurderingen.

Rettelse: I en tidligere utgave av denne saken, skrev VG at ECDC ber myndighetene i medlemsland om å anbefale offentlig bruk av munnbind. Det riktige er at de har kommet med en rapport rettet mot EU- og EØS-land, der de trekker frem positive og negative sider ved offentlig bruk av munnbind. Saken ble rettet 16.04 kl. 00.00.

Publisert: 15.04.20 kl. 22:06 Oppdatert: 16.04.20 kl. 11:02

Les også

Mer om Munnbind EØS Folkehelseinstituttet Norge EU Rettet